題舅氏耕隠圖
作者：廖行之
朝代：宋

paragraphs: 平生澤物心，不計飽一吻。
中年厭道路，回首荒二頃。
有口不自餬，誰其識莘尹。
天子閔斯勞，祠官養閑冷。
庶人乃敢召，往役義唯謹。
兩手不袖藏，扶犁遍畦畛。
云胡三百廛，正可一笑哂。
置之他勿問，樂此果何慍。
能敬師冀缺，弗治謝楊惲。
深思鹵莽報，寧憚作勞愍。
拳拳畎畝志，尚願國多稔。
長哦七月篇，知公非素隠。